Viorel Cernăuțeanu, șeful Poliției din Republica Moldova, a vorbit vineri seara, în exclusivitate la emisiunea LIVE cu Rotaru și Kiss de la Digi24, despre încercarea unor agitatori plătiți de fugarul Ilan Șor să ajungă la București, pentru a sprijini acțiunea de protest a partidului AUR, care s-a desfăşurat în Capitală, în ziua Congresului PPE. Acesta a spus că oamenii au fost plătiți cu sute de euro fiecare, dar în urma bunei colaborări din autoritățile române și moldovene agitatorii nu au reușit să intre în România. "Nici măcar nu știau în ce localitate mergeau în România și despre ce e vorba. Nu aveau un leu la ei, avea o singură persoană 10.000 de euro, bani pentru toată lumea", a declarat Viorel Cernăuțeanu. Potrivit șefului Poliției din R. Moldova, o parte dintre ei ar fi reușit să ajungă totuși la București.
Viorel Cernăuțeanu, șeful Poliției din Republica Moldova:Noi, de doi ani de zile avem o activitate intensă cu acești salariați ai lui Șor pentru destabilizarea R. Moldova, și acest lucru a fost demonstrat când au fost trimise persoane de la Moscova pentru pregătire la Chișinău. Pot să le aduc ca exemplu, în ansamblu, și ce s-a întâmplat la Paris cu oamenii rușilor.
În situația din ziua de azi vedem că atâta timp cât lui Șor i s-a permis să meargă la Moscova pentru a dirija cu partenerii de acolo, se intensifică acțiunile lor și la Chișinău, dar și la București.
Noi avem persoane în vizor, din rândul celor care fac jocul și interesele lui Șor la Chișinău. Eu vreau să respect principiul de prezumție de nevinovăție, dar vreau să precizez un lucru – prin anumite activități de investigații, ni s-a arătat intenția de a porni și de a ajunge la București 200 de participanți plătiți de la Chișinău.
O parte dintre ei au fost documentați și s-a asigurat procesul de a nu ajunge la București pentru a realiza acțiunile. Cu regret am fost informat că a scăpat un mijloc de transport cu 15-17 persoane care au reușit totuși să ajungă la București. În rest, în celelalte cazuri am reușit să curmăm aceste deplasări.
Au fost diferite categorii de filtre, o parte pe teritoriul R. Moldova, am avut acțiunile noastre. O mare parte au fost reîntorși de la frontieră, unde au fost întrebați de colegi, inclusiv de cei români, care e scopul, unde merg. Nici măcar nu știau în ce localitate mergeau în România și despre ce e vorba. Nu aveau un leu la ei, avea o singură persoană 10.000 de euro, bani pentru toată lumea. O parte dintre ei au fost opriți pe teritoriul României.
Mulțumesc colegilor de la București pentru munca comună pe care am avut-o. Un schimb de informații foarte rapid. Noi trebuie să înțelegem un lucru, de o lună de zile deja i se permite lui Șor să stea la Moscova. S-a pornit de la ideea că România e țara care are cea mai mare grijă de Republica Moldova. Intențiile de a forma anumite acțiuni pentru Chișinău și de a nu permite acțiuni benefice pentru noi, se vor face și prin acțiuni împotriva Bucureștiului.
Ce ține de R. Moldova, acțiuni care interferează cu acțiunile altor instituții de forță și MAE, unde constatăm, nu putem să dăm toate declarațiile, sunt acte cu parafă și secretizate, trebuie să fim foarte atenți la grupările criminale ghidate de sus, de la Moscova.
Oligarhul Ilan Șor a încercat să trimită la București 200 de agitatori în sprijinul AUR. Autoritățile i-au oprit să intre în țară
Sumele pe care urmau să le primească pe zi persoanele respective ajungeau la sute de euro, transmite moldova1.md. Unii dintre "spioni" chiar au ajuns în Capitală.
Simion respinge acuzațiile
După aceste acuzații George Simion a venit cu o reacție ironică pe rețelele sociale. Președintele AUR a cerut dovezi că acei oameni urmau să ajungă la protestul AUR.
"Cică 200 de protestatari basarabeni din ăia, racheți, răi, erau gata, gata să vină peste România și peste Ursula să protesteze. Erau trimiși de la Chișinău, i-a descoperit chiar poliția de la Chișinau. Și la cine veneau? La mine, vă dați seama. Dacă erau ei 200, i-a prins Inspectorul Gadget de la Chișinău, unde sunt mă? Arătați-ne și nouă o poză, o imagine, o dovadă.